🌹 دستونک 🌹
کَے گشیت کہ ایوکا من پتّو آسیگ بوتگاں
درد ہمک پُلّاں اوں مارتہ پتّو پُرسیگ بوتگاں
مچکدگ تئ لہڑیں زرد ءَ کہریں ڈکالے بدیں
بلبلانی آہ ءُ پریات ، چمّ ارسیگ بوتگاں
چنکے دان ءُ چنکے گَلّہ سُورمگیں کوہانی نہاد
داں ہما اِنت کہ سریگ ، ماتانی نہادیگ بوتگاں
بیا بدئے سوجے دل ءَ را کہ دلوں تاہیر بگیپت
داں ہما اِنت رپتگ ئے تو چمّ راہیگ بوتگاں
مَے نزانت قدر ءَ زمانگ داں کہ ساہ یے روتءُکیت
رندا جنت پنچاں سر ءَ کہ وائے بژنیگ بوتگاں
کَے گشیت کہ نوں شمشتگ شانتلاں بَرّ ءِ کہیر
تئ در ءَ کہ دور داتگ سر ، نمازیگ بوتگاں
✒ عندلیب گچکی 🌿